
הכנסת התשע-עשרה
נוסח לא מתוקן

מושב שני
<פרוטוקול מס' 125>
מישיבת ועדת הכלכלה
יום רביעי, כ"ד בכסלו התשע"ד (27 בנובמבר 2013), שעה 8:00
<סדר היום:>
<בחינת הצעות למניעת סגירת "אופיס דיפו" ופיטורי העובדים>
נכחו:

<חברי הוועדה:> 
אבישי ברוורמן – היו"ר
<מוזמנים:> 
	יאיר זילברשטיין
	–
	רכז תעשיה באגף תקציבים, משרד האוצר

	עמית מרזאי
	–
	רפרנט ערבויות מדינה, משרד האוצר

	יונתן רזניק
	–
	רכז משרדים חברתיים, משרד האוצר

	עדנה מרציאנו
	–
	סגן מנהלת תחום פשיטות רגל, המוסד לביטוח לאומי

	יובל ארד
	–
	עו"ד, הנהלת "אופיס דיפו" והנאמנים

	ליזה חדש
	–
	עו"ד, הנהלת "אופיס דיפו" והנאמנים

	שולי שני
	–
	עו"ד, הנהלת "אופיס דיפו" והנאמנים

	רונן לוי
	–
	מנכ"ל "כפר השעשועים"

	דורון ינאי
	–
	מנכ"ל רשת "כפר השעשועים"

	רומן גרביץ
	–
	לוביסט, פוליסי, איגוד הבנקים


<מנהלת הוועדה:>
לאה ורון
<רישום פרלמנטרי:>
הילה מליחי
<בחינת הצעות למניעת סגירת "אופיס דיפו" ופיטורי העובדים>
<היו"ר אבישי ברוורמן:>
רבותי, בוקר טוב. קודם כל, אני לא יכול בלי להגיד מילה על אריק איינשטיין. גם אני מעריץ גדול שלו. עצוב. הוא היה יחיד. אנחנו בעולם שבו יש כל כך הרבה שירה שטחית מכל הצדדים. הייתי צריך לשים את העניבה האדומה שלי, כי גם אני אוהד הפועל. אריק בטח מחייך בשמיים. בטח כואב לו לראות את הפועל כמו שהיא. יהי זכרו ברוך. חברים, קודם כל אני מודה לכם שקמתם בבוקר. מר לוי, כל הנציגים שנמצאים כאן. היה לנו אתמול דיון סוער. 
<לאה ורון:>
גם דורון ינאי הוא אחד השותפים. הוא יושב ליד מר לוי. 
<היו"ר אבישי ברוורמן:>
דורון ינאי, נעים מאוד. 

<דורון ינאי:>
בוקר טוב. 
<היו"ר אבישי ברוורמן:>
אני שמח מאוד לשמוע שאתם מתקדמים, ואנחנו נעקוב. אולי נפתח בדיווח. מר לוי. 

<רונן לוי:>
אנחנו נפגשנו אתמול עם החבר'ה מהאוצר. 
<היו"ר אבישי ברוורמן:>
מר זילברשטיין. מי עוד היה שם?

<יונתן רזניק:>
יונתן רזניק ועמית מרזאי. 
<רונן לוי:>
הם הציעו לנו הצעה מורכבת מאוד שהתוצאה שלה בסופו של דבר היא פחות ממה – אפשר להשיג את זה בדרך הרגילה. זאת אומרת, לפצל את החברה לשתי חברות. מה שנקרא בקומבינציה לקבל שבעה או שמונה מיליון שקלים – הם יתקנו אותי, כי אני לא זוכר בדיוק – כשמתוך זה אני אצטרך להעמיד ערבות של 25%, ואז יישאר שם 5 נקודה משהו. אחרי שעושים פיצול של שתי חברות, במקרה שכולם יעזרו לנו, זה ייקח חודשיים-שלושה. חברי, הראשון שיושב, הציע שאני אשעבד נכס ואז אני אקבל עוד עשרה מיליון שקלים. אמרתי לו שזו הצעה מעולה. אולי הייתי לוקח אותו לעבוד אצלי כיועץ פרטי.
<היו"ר אבישי ברוורמן:>
יכול להיות שהוא גם יעבור. אתה יודע, יש לנו מעברים. 
<רונן לוי:>
כן. זו הצעה גאונית. לשעבד עוד נכס שלי ולהביא עוד ערבויות לבנק, ואז אני אקבל. איזה יופי. 
<היו"ר אבישי ברוורמן:>
ואז החלטת לאחוז את השור בקרניו. 

<רונן לוי:>
ואז שאלתי את הבחור שיושב באמצע - - 
<היו"ר אבישי ברוורמן:>
את יאיר זילברשטיין.  

<רונן לוי:>
- - אם אני יכול לגשת ללשכה של שר האוצר כי הבטיחו לי שידברו איתי. הוא אמר לי שאני יכול להסתובב בבניין. ירדתי לשם. השר לא היה. ניסו לדבר עם מיכל עבדי. היא ניסתה לצאת מפגישה ולפגוש אותי. לא הסתדר לה. הבנות שישבו שם הבטיחו לי שיקבעו לי פגישה. אמרו לו אתמול שהיום יקבעו לי פגישה עם השר. לא דיברו אתנו מאתמול, וככה הלך לו עוד יום. 

<היו"ר אבישי ברוורמן:>
זאת אומרת הכול דיבורים. 
<רונן לוי:>
הכול דיבורים, וזה גם עלה לי 10,000 שקל היום הזה. ראית, הבאתי את הצוות שלי, אנשים מקבלים כסף. תוסיף עוד 10,000 שקל לנזק ולא לתועלת. 
<היו"ר אבישי ברוורמן:>
אבל אתה מתקדם. 

<רונן לוי:>
אני מתקדם כי אני לא יכול לשחק פה. היום מדליקים נר ראשון של חנוכה, ואני לא רוצה להכניס את העובדים עם טעם מר. יושבת פה ליזה, שעשתה פה מאמץ. אמרתי לה עכשיו אני צריך לקנות לך מתנה רק על כמה שהיא דואגת לעובדים. ואני אומר את זה מהלב. ולא רציתי שהיא תודיע, ולהחזיק את האנשים זו כבר התעללות. זו התעללות. קודם כל, אני מוכן להקריב את הכסף שלי למען זה שהעובד יוכל ללכת ולהדליק היום נר ראשון של חנוכה, וישמח עם המשפחה שלו, ואלוהים גדול מה יהיה. אני סומך עליך. עשית פה מאמץ, ואני אומר את זה באמת. לא האמנתי. נתתי שבחים אתמול לאופן שבו ניהלת את הישיבה ולרצון, שרצית שזה יעזור. הדברים הנכונים – זה שנזפת בהצעה הלא הגיונית שהציע הבחור, אני אומר לך, אני מרגיש שזה אמתי. אני הולך על זה, ואני מאמין ובטוח שיעזרו לי בסופו של דבר. 
<היו"ר אבישי ברוורמן:>
קודם כל, תודה לך. כמו שאמרת, זה חנוכה. אנשים בדרך כלל לא מצליחים להגיע לאמפתיה אמתית עם האחר עד שהם בעצמם עוברים את החוויה. אני ראיתי בימי חלדי – זה היה עוד בזמן שהותי בוושינגטון – אנשים שהיו מלכי עולם, ופתאום כשקיבלו את המכה, פעם אחת הם הבינו שגם הם בני אדם. בסופו של דבר, ההוויה יוצרת את התודעה. אני באמת חושב שעם כל החדשות הנהדרות – הורדות מסים, פתאום יש ניהול שיש עודף תקציבים וכל הבלגן הזה. 
<רונן לוי:>
קודם שירוויחו, אחרי זה שיהיה מה להוריד. 
<היו"ר אבישי ברוורמן:>
משרד האוצר, בואו נבנה פה ונעבוד. קודם כל, אני מודה לך, מר ינאי, על הנכונות להתקדם. אנחנו נעקוב. אני אתן למר זילברשטיין. כמו שאמרתי, בכל מה שאני למדתי בגיל צעיר – בבית ספר תיכון היה לי מורה בשם פרופסור ישורון למתמטיקה. אז פרופסורים לימדו בבית ספר תיכון. הוא היה אומר: כשהדרך נכונה, חשוב הפתרון. כשהפתרון נכון, חשובה הדרך. מעבר לכל הדברים ששמעתי ונשמע, אני חושב שיכולת ההקשבה לאנשים היא מאוד חשובה. וכשאתה מקשיב לאנשים – ברגע שמתחילים שכל אחד צודק ולא מחפשים פתרון, אז אפילו זה שצודק, נוצר כעס וחיכוך. החוכמה הזאת היא החוכמה הכי גדולה בניהול. אחת הבעיות בניהול המודרני היא שהניהול שהיה בעבר היה מנהיגות, שאתה בונה חברה, ואתה לומד לשוחח עם אנשים, ואתה נותן להם גיבוי, והם הולכים אחריך – בניהול המודרני, בגלל שיש חברות גדולות, אז לוקחים מישהו שמתעסק רק בפיננסים או תקציבן, מפטרים עובדים. 
לכן אני חושב שגם בתהליך הזה אנשים צריכים ללמוד איך לנהל ולהנהיג. זה קרה בצמרת התעשייה הישראלית והחברות הישראליות, שלקחו אנשים שלא הייתה להם שום גישה לבני אדם, בזמן הבוננזה הגדולה, שמו אותם בראשי חברות. בגלל התשואה לגודל, הם קיבלו משכורות על. הם פיטרו אנשים והציגו רבעונים נהדרים. אחרי כמה שנים הלכו הביתה עם "בוחטות", והרסו חברות מכיוון שבסופו של דבר, ניהול ומנהיגות זה רק בני אדם ולעבוד. זו רק הערה כללית שבאה כדי להירשם. אחד הדברים שחסרים לי היום יותר ויותר, התבונה הזאת, שכולנו בני אדם. לכולנו יש חולשות. אנחנו צריכים להגיע לפתרונות, אבל הדבקות הזאת בעמדה וחוסר ההקשבה הם לפעמים חלק מהדברים שבבית שאני נמצא בו ובניהול הממשלתי, זו אחת מהרעות החולות, שכל אחד צודק, ואנשים בסוף הולכים הביתה עצובים. מר זילברשטיין, בבקשה. 
<יאיר זילברשטיין:>
אני רוצה לדווח גם מהצד שלנו. אכן ישבנו אתמול עם החברים, וניסינו להציג להם את כל המרכולת שהמדינה יכולה להציע לחברות מהסוג הזה. חשוב לי להדגיש פה בצורה מדויקת, אנחנו ננסה להושיט לחברים האלה את כל העזרה שאנחנו יכולים. 
<היו"ר אבישי ברוורמן:>
מתי החשבת – שר האוצר בטח עסוק בכל הפגישות הגדולות, ואני מעריך את שר האוצר כמובן. אני אדם מאוד פשוט. דבר אחד למדתי מאבא שלי, אני לא פוליטיקאי. מילה זו מילה. כשאני נותן את המילה שלי, אני לא שובר. אם אני אומר שאני נפגש עם מישהו תוך 24 שעות, אני נפגש אתו. אני יודע שבפוליטיקה מילים לא חשובות. אבל אני מבקשת שאם החשבת אמרה שהיא תפגוש את מר לוי ואת מר ינאי – היום. כי אחרת הפטפוטים האלה סתם. אם אומרים, עושים. 
<יאיר זילברשטיין:>
אני לא יודע. הם מדווחים פה שהבטיחו להם כל מיני דברים. אני לא מכיר הבטחות כאלה. 
<רונן לוי:>
נבדוק את זה. 

<היו"ר אבישי ברוורמן:>
רגע, סליחה, על הקו פה דנה של שר האוצר. אולי היא רוצה להגיד לי. 

<רונן לוי:>
תנסה לבדוק. אם הם לא הבטיחו לי, אז אני מוותר.

<היו"ר אבישי ברוורמן:>
דנה, אני יושב כרגע בישיבה משודרת. את שומעת אותי? אולי יש לה בשורה. דנה היא הישירה של שר האוצר. דנה, כרגע אני בישיבה משודרת. כרגע אמרתי שלגבי "אופיס דיפו" יושבים פה אנשים – רונן לוי ומר ינאי – שמתקדמים בסיפור. אבל הם ממשיכים כי הם לא רוצים שבחנוכה יהיו פיטורי עובדים. שר האוצר הודיע שהוא יפגוש אותם תוך 24 שעות. אמרתי שהוא בטח עסוק, אבל לפחות – ואני אומר את זה בשידור. אני אשמח מאוד, אבל אני מציע לפחות שמישהו ידבר איתם, זה הכול. אם לא ברמה הזאת, אז שהחשבת תדבר איתם. תודה רבה. החשבת דיברה איתם? מתי?

<לאה ורון:>
לא, הם אומרים שהחשבת לא דיברה איתם. 
<היו"ר אבישי ברוורמן:>
החשבת לא דיברה איתם. החשבת דיברה אתכם אי-פעם? 

<קריאה:>
חיכינו להיפגש אתה. 

<היו"ר אבישי ברוורמן:>
הם חיכו, ישבו כל הזמן, החשבת לא דיברה איתם. תודה רבה. ביי. נו, הם אומרים שהחשבת דיברה אתכם. החשבת דיברה אתכם?
<דורון ינאי:>
לא. 
<היו"ר אבישי ברוורמן:>
מעולם לא?

<דורון ינאי:>
רק אתמול בלשכה של שר האוצר - - -

<רונן לוי:>
לא. איתי היא לא דיברה מעולם. בשבוע שעבר היא דיברה עם סמנכ"ל הכספים שלי. 
<היו"ר אבישי ברוורמן:>
אוקיי. 

<לאה ורון:>
אבל צריך לשאול, יונתן הוא הנציג של החשבת הכללית. 
<יונתן רזניק:>
אתמול – מן הסתם היה לחשבת הכללית לו"ז שנקבע מראש. יש לה לו"ז עמוס מאוד. 

<דורון ינאי:>
אנחנו אמרנו – השאלה היא רק אם העבירו לה את זה. 
<יונתן רזניק:>
היא ניסתה לעזור במהלך השבוע שעבר - - 

<דורון ינאי:>
אני יודע. אני מאוד מעריך את זה. 

<יונתן רזניק:>
- - אם הם אומרים שבלשכה שלה אמרו שהיא תתפנה - - -
<היו"ר אבישי ברוורמן:>
לא, ניסו. 

<דורון ינאי:>
אם אפשר להתקשר אליה, להגיד לה שאנחנו פה, שתיפגש אתנו במקום שר האוצר. 

<רונן לוי:>
אמרנו שלא נפגשנו אתה. אמרו לו עכשיו שהיא פגשה אותנו. היא לא פגשה אותנו. 
<היו"ר אבישי ברוורמן:>
אני מאוד מעריך את החשבת, ואני מכיר את הרצינות ואת דברים שלה. השאלה היחידה היא –  ותגידו מה עמדתם, ונסיים את הישיבה הזאת. 
<יאיר זילברשטיין:>
בדיוק התחלתי. אנחנו מאוד נשמח לעזור לצמצם את הבירוקרטיה למינימום. נעשה את הדברים בצורה הכי מהירה. בתקופות משבר של חברה ספציפית אנחנו יודעים לנסות לעזור ולקדם את הדברים במסגרת התוכניות שקיימות אצלנו. הן ממשלתיות, הן בירוקרטיות. אנחנו יודעים לצמצם את זה, להוביל אתכם יד ביד בשביל לנסות להגיע לפתרון - - -

<היו"ר אבישי ברוורמן:>
יאיר, עכשיו השאלה היא כזאת – עוד לא סיימת. 

<יאיר זילברשטיין:>
בדבר הזה אנחנו ננסה לעזור כמיטב יכולתנו. 

<היו"ר אבישי ברוורמן:>
תודה. 

<יאיר זילברשטיין:>
אין לנו לא כוונה ולא יכולת ליצור העדפה או אפליה לחברה כזאת או למשקיעים כאלה ואחרים על-פני חברות אחרות. הם צריכים להבין את זה. ככל שכולם יבינו את זה וינסו להשתלב במסגרת הדברים הקיימים – ננסה לעזור כמיטב יכולתנו. לא נוכל ליצור אפליה או העדפה לחברה כזאת או אחרת על-פני חברות אחרות. 
<היו"ר אבישי ברוורמן:>
זה ברור. 

<רונן לוי:>
תראה, אתה נותן לי עצה ללכת בדרך של קומבינציה - - -
<יאיר זילברשטיין:>
שנייה, אני רוצה להבהיר. אני לא נתתי שום עצה. 
<רונן לוי:>
אוקיי, אני אמתין ואחר כך אני אשאל. 

<יאיר זילברשטיין:>
גם את הדבר הזה אני חייב לתקן פה. אני לא עורך הדין ולא רואה החשבון שלכם. לא נתתי לכם שום עצות עסקיות איך לעשות את הדברים האלה. החברים פה הסבירו מה התנאים של הקרן. בסופו של דבר, אתם צריכים לחשוב - - -
<רונן לוי:>
העזרה האחרונה שהאוצר ייתן לי - - -
<היו"ר אבישי ברוורמן:>
סליחה, מר לוי, אני מבקש. רק שנבין, יש קרנות. הקרנות הן לתת ערבות ועזרה לעסקים בינוניים וקטנים שהם במצוקה, נכון? 
<יאיר זילברשטיין:>
לא. לא במצוקה. זו קרן בערבות מדינה לעסקים קטנים ובינוניים. 
<היו"ר אבישי ברוורמן:>
לעזור. המגבלה של הקרן הזאת היא שהגודל של העסקים צריך להיות בסביבות?
<עמית מרזאי:>
עד מאה מיליון. 
<היו"ר אבישי ברוורמן:>
עד מאה מיליון. ולכן פה הנקודה הייתה, לפי מה שאני הבנתי, שאם מפצלים לשתי חברות - - -
<יאיר זילברשטיין:>
מכיוון שהם מתכוונים להקים – אני לא יודע, לפי מה שהוצג לנו – חברה חדשה, הם יכולים לעשות את זה בכל מיני דרכים, לפי השיקולים שלהם. 
<היו"ר אבישי ברוורמן:>
אפשר לבנות את החברה באמצעות תת-חברות. 

<יאיר זילברשטיין:>
יש להם כנראה מגוון שיקולים. הם אנשי עסקים מכובדים. יש שיקולי מס, שיקולי יעילות - - -
<רונן לוי:>
- - -

<היו"ר אבישי ברוורמן:>
סליחה, מר לוי, אמרתי לך. אתמול אתה התבטאת בצורה לא טובה – ואני נתתי לך – שרק פגעה בך, תאמין לי. 
<רונן לוי:>
מקבל. 

<היו"ר אבישי ברוורמן:>
בכבודך ובדברים. 

<רונן לוי:>
אני מתנצל. 
<יאיר זילברשטיין:>
יש להם, כמובן, הרבה מאוד שיקולים לגיטימיים איך הם מממנים את ההשקעה הזאת. אני לא מודע ולא מכיר לא את מבנה ההשקעה ולא את השיקולים שלהם. הסברנו להם איך הם יכולים לנסות להשתלב במסגרת הזאת. הם צריכים לראות הלאה אם הם - - -
<היו"ר אבישי ברוורמן:>
הם הגיעו למסקנה שבמסגרת הזאת – היו שתי נקודות ששמעתי בדבריו של מר לוי. א', שהיא יכולה לקחת יותר מדי זמן. אבל פה את מוקד הזמן אני חושב שאפשר לקצר מאוד. 
<יאיר זילברשטיין:>
את מוקד הזמן אנחנו נוכל לקצר. אנחנו מבטיחים לקצר למינימום האפשרי. 
<היו"ר אבישי ברוורמן:>
יפה. פה אנחנו נעמוד עם הסטופר. הנקודה השנייה שהייתה – ואני מסתכל פה על סדרי גודל לגבי אותם שמונה מיליון שקלים. זה מגיע רק ל-70% מתוך השמונה של הערבות, ואז חסרים – 80 כפול 7 – 5.6. חסר 5.4 שצריכים – אז בעצם זה מה שנשאר, פחות או יותר, נכון?
<רונן לוי:>
רק העלויות של - - -

<יאיר זילברשטיין:>
מחלוקת או לא מחלוקת – מה שהקרן נותנת זה 70% ערבות מדינה על כל סכום. הסכום המקסימלי שאפשר לקבל בקרן הוא שמונה מיליון שקלים. 
<היו"ר אבישי ברוורמן:>
אז אמרתי, פה נשאל אותם. מר לוי, אתה רוצה להוסיף משהו לפה? 
<רונן לוי:>
אני רוצה להבין, שנבין כולנו, מה אתה אומר שהעזרה? העזרה היא שאתה תקצר לי את הדרך מארבעה חודשים לחודשיים, במקסימום שאתה יכול? אני שואל, האם יש עוד עזרה - - -

<היו"ר אבישי ברוורמן:>
שאלה, האם אפשר לגמור את זה - - -

<רונן לוי:>
סליחה, כבוד היושב-ראש, אני חייב לסיים. 

<היו"ר אבישי ברוורמן:>
בבקשה. סליחה. 

<רונן לוי:>
 אני בטוח לא יכול לקבל את העצה שלך, ובטח לא הייתי לוקח אותך שתהיה יועץ שלי. יש יועצים יותר טובים, שייתנו לי עצה איך לפצל אולי לארבע חברות, ואז אני אוציא 20 מיליון שקל. אני לא מעוניין, כי כל פיצול של חברה זה עוד כאב ראש, זה עוד קליטה של עובדים. זה פיצול של עובדים לחברות שונות. אז העצה שלך לא מתקבלת אצלנו. השאלה שלי היא כזאת - - -
<יאיר זילברשטיין:>
אמרתי, לא נתתי שום עצה. 
<היו"ר אבישי ברוורמן:>
יאיר, אתה רוצה להקשיב? תתחיל להקשיב כדי למצוא פתרון. 

<רונן לוי:>
אני שואל מה שר האוצר, שהבטיח לי – ואת זה אפשר לבדוק אתו, הוא לא מכחיש והוא לא יכחיש. השאלה אם בסוף הדרך, העזרה שלי היא להרוויח חודש זמן בבירוקרטיה. זאת אומרת, זו העזרה שהממשלה נתנה לי. במקום שלושה או ארבעה חודשים, בגלל המצוקה, בגלל 800 עובדים, בגלל שאתה מביא כסף משלך, העזרה היחידה שהמדינה תיתן היא לקצר את ההליך. במקום שהתיק שלך ישב מתחת לערימה, נעלה אותו קצת למעלה. זה מקצר את הזמן בחודש. אם יש עזרה מעבר לזה, אני מבקש שנשמע אותה כולנו ביחד. 
<דורון ינאי:>
עוד מילה תוספת. אתמול, אדוני היושב-ראש, שלחת אותנו לחשוב מחוץ למסגרת. וכל הזמן מנסים לקבע אותנו במסגרת. זה עצם העניין פה. זה הכול. אם אפשר למצוא פתרון מעבר למסגרת, או שהמסגרת הזאת לא מתאימה – שלחת אותנו למצוא איזשהו פתרון. 
<היו"ר אבישי ברוורמן:>
או שיתערבו בדרגים גבוהים יותר. 

<רונן לוי:>
לפחות נוכל להגיד לשר תודה על חודש קיצור בתהליך. נודה לו. נשלח זר פרחים ללשכה, שעזרו לנו לקצר את ההליך בחודש. אלא אם כן יש משהו נוסף שאני לא יודע עליו, אבל תגיד. 

<היו"ר אבישי ברוורמן:>
יפה מאוד. עורכת הדין חדש, כן. 

<ליזה חדש:>
אני רוצה להעלות פה, ברשותכם – בקשה הוגשה אתמול בלילה לאשר את המכר למר לוי. מבחינת העובדים זה ממש נס חנוכה. אנחנו כולנו מקווים שבית המשפט יאשר. זה עוד תלוי בממונה על ההגבלים. עוד מספר ימים. אנחנו מקווים שנעבור את כל המשוכות. נס הגשת הבקשה והמכירה זה לא הדבר שעומד בפנינו. יש כאן חברה שצריכה להתקיים ולפעול. כך שאנחנו מבקשים את עזרתכם בכדי שתהיה לה זכות קיום לא לחודש-חודשיים, אלא לשנים רבות. שהעובדים האלה יוכלו לשמור על מקומות העבודה שלהם בעתיד. ולזה צריך את התמיכה של המדינה באיזושהי דרך. והעזרה היא לא רק בפרט - - -
<היו"ר אבישי ברוורמן:>
בואי נמקד את השיחה. 
<ליזה חדש:>
העזרה בהחלט נדרשת, גם הוגשה בקשה וגם אושר המכר. 
<היו"ר אבישי ברוורמן:>
בסדר. עברנו אותה. אני רוצה למקד את השיחה. לגבי הנושא הבירוקרטי, שהציג אותו בצורה ברורה מר לוי, אני בטוח שכמו שיש צורך לפעמים לערוך מסיבת עיתונאים תוך יום, או שיש התנתקות או יש דברים כאלה, כל דבר שרוצים, אפשר לקדם במהירות. אז זו שאלה של רק רצון. איך אומרים? הסורים על הגדרות. כל דבר אפשר אם זה בעדיפות. נניח שאת הנושא הבירוקרטי יש מספיק רצון טוב לקדם. מעבר לנושא  הבירוקרטי, השאלה הבסיסית כאן היא מה אפשר לעשות? לכן, לאור מה שאני שומע כרגע, מה שאני מבין – קודם כל, אומר מר זילברשטיין, ובצדק, מר לוי ומר ינאי הם שחקנים בתוך הרבה מאוד שחקנים של חברות. לכל אחד צריך לתת את האפשרות הזאת. לכן גם בנקודה הזאת צריכה להיות הזהירות האפשרית כדי שההתנהגות תהיה לגבי כל חברה, זו או אחרת, שגם היא במצוקה, גם אצלה מפטרים עובדים, וכולי. מעבר לנושא הזה, השאלה שאני מבקש עוד פעם – ואני רואה שלא תהיה לי תשובה היום – אני מבקש עדיין שבין רואי החשבון המתוחכמים שיושבים פה וביניכם תמצאו דרך.  המפעל הזה – חנוכה, העובדים לא מפוטרים – נקווה שאם בית המשפט יאשר, יצא לדרך. 
מי מכם שייקח את זה בתור פרויקט וילווה אותם, ויחשוב ביחד עם החשבים, כשהם יוצאים לדרך, איך אפשר לעזור להם – כי תמיד אפשר לעזור – בצורה שתהיה הגיונית מבחינת התפקוד שלהם כחברה מול העובדים. מצד שני, מכיוון שהוקמו קרנות במדינת ישראל, והקרנות הוקמו בדיוק בשביל הסיבה הזאת, למצוא את הדרך להביא את הקרן לתת את התמיכה הזאת. והמבחן בסופו של דבר יהיה בתפקוד של החברה הזאת בחודשים הקרובים, אם היא תהיה חברה ויאבילית ורצינית. את זה אני לא יכול לשפוט כאן, זה יהיה מבחן המציאות. לכן הבקשה שלי אליכם –  אני מבקש מכם – שלא יסתיים הדיון כאן. נרשם פרוטוקול. כי כל יום יש כותרת אחרת במדינת ישראל. אנשים רצים מכותרת לכותרת. אתם בתור פקידים של civil service, שבאים לשרת לתקופה ארוכה, לא צריכים רק בגחמה זו או אחרת – תנסו לשבת ולעבוד. אחד מכם חייב לקחת את זה בתור פרויקט אישי. שאת הדבר הזה אחד מכם ייקח כפרויקט אישי עם פתיחות. לא לבוא – כמו שהרבה פעמים אנשים באים – זאת עמדתי, ניצחתי בדיון. מעבר למר לוי ומר ינאי יש פה מאות עובדים. 
מר זילברשטיין אומר יפוטרו כאן – אמרת אתמול – יעבדו במקום אחר. לא תמיד. אני אומר לך– ואמרתי את זה, עברתי גם במשפחתי דברים –  שהחוויה הזאת שאדם מפוטר, ולעיתים רבות הוא לא מוצא עבודה, היא טראומה כל כך אדירה לחיים האישיים שלו, לחיים המשפחתיים. אני לא מדבר פה על הכנסה, זה הרס פסיכולוגי. כל הזמן אומרים שהאבטלה פה היא כל כך נמוכה. אז את השכר הנמוך והעוני – את הדברים האלה שוכחים להגיד, ואני שמח שיותר ויותר אנשים מתבטאים בנושא. אבל בנושא הזה, בואו נשמור שהאבטלה תהיה נמוכה. חלק מזה זה לעיתים להכניס את הפקק. הנער ההולנדי והסכר בחור והמים יוצאים – לפעמים מספיקה אצבע אחת קטנה של אחד מכם. אז אם אני מבקש לסכם את זה - - -
<עמית מרזאי:>
אפשר להוסיף משהו לפני?

<ליזה חדש:>
יש גם נקודה חשובה בנוגע להתחייבות העסקה לעובדים, על מנת שנבין שזה לא מס שפתיים. יש התחייבות ל-12 חודשים. אין כוונה לקלוט - - -
<רונן לוי:>
תגידי כמה כסף זה יוצא, ליזה. 
<ליזה חדש:>
מיליונים רבים שיעלו לחברה - - 

<רונן לוי:>
60 מיליון שקל. 
<ליזה חדש:>
- - וגם נחסכים למדינה, אם יופנו לדמי אבטלה. 

<רונן לוי:>
או שאני אשלם או שהמדינה תשלם. כאשר מדובר על התחייבות ל-12 חודשים, יש כאן עסק אמתי שרוצה להתקיים יותר. אז תעזרו לו, אם אפשר. 

<רונן לוי:>
כבוד היושב-ראש, יש לי הצעה. אני חושב שאולי צריך לעשות פה שינוי בחוק. לא אכפת לי לקחת מימון עד לשינוי החוק. חברות שמגיעות לפירוק אחרי הקפאת הליכים – בהקפאת הליכים, יכולה להיות חברה טובה שבאים כמה רוכשים שמתמקחים במחיר. יש התמקחות, ומישהו זוכה. ואז לא צריך התערבות, כי אם יש בה פוטנציאל, יש בה כסף, יש בה רכוש, קונים אותה. אם לא נמצא לה קונה והיא הלכה לפירוק – פירוק, זאת אומרת, זהו, מביאים דחפור, מוחקים את החברה. אז צריכה לבוא פה התערבות. ונמצא רוכש, שבמצב רגיל אי-אפשר לרכוש את החברה, כי הוא יפסיד פה עשרה מיליון שקל לטווח של עד חמש שנים, ואחרי זה הוא מאמין שהוא יוכל להחזיר את זה. למעשה, זו ההלוואה שאני מבקש. אני רוצה שיבינו, גם בטוקבקים וגם בציבור – יומיים אני לא מתראיין ולא עונה לעיתונאים.
<היו"ר אבישי ברוורמן:>
בסדר, טוב מאוד. 

<רונן לוי:>
כי חושבים שרונן מקבל פה מציאה. למה שיבקש? זה מגזר פרטי. אני חושב שאם יעשו פה את החוק הזה - - -

<היו"ר אבישי ברוורמן:>
אתה מדבר על עזרה כאשר חברה מתפרקת ומישהו אחר רוצה להיכנס - - 
<רונן לוי:>
ויש בה מעל מאה עובדים. 
<היו"ר אבישי ברוורמן:>
- - מעל מאה עובדים – ויש לו בעיה של מימון ביניים לתקופה, המדינה צריכה להיכנס. אני מאוד אשמח. תעביר לנו את זה בצורה מסודרת. 
<רונן לוי:>
אני אומר עוד פעם, לפי דעתי תהיה פה הצלה של – עוד פעם, אולי יקראו לזה בסוף, ואני אשמח, "חוק רונן", כמו ששאל אותי רזי ברקאי ברדיו. אני אומר לך עוד פעם, בוא נחשוב על זה ביחד ותראה - - -
<היו"ר אבישי ברוורמן:>
אני אגיד לך, אני אדם מאוד פשוט. תקרא לזה "חוק רונן", "חוק ינאי", "חוק חדש", "חוק זילברשטיין" - - 
<רונן לוי:>
אלפי עובדים – אלפי מובטלים. אני מוכן גם להתאמץ, אם מישהו יגיד שיש משהו לא בסדר ברעיון שלי. 
<היו"ר אבישי ברוורמן:>
אז תכתוב לי את זה. 

<רונן לוי:>
שלחתי לך במייל. 
<היו"ר אבישי ברוורמן:>
תשלח לי בצורה מסודרת - - 

<רונן לוי:>
שלחתי לך. 

<היו"ר אבישי ברוורמן:>
- -  נקרא את זה, נשב אתם ביחד. כל חוק שאפשר להעביר אותו והוא חכם - - -
<רונן לוי:>
אם היא חברה טובה, יבואו משקיעים, ייתנו כסף, ייקנו. 
<היו"ר אבישי ברוורמן:>
לגבי הדבר הזה, אם הרעיון - - -
<רונן לוי:>
אם יבטיחו לי שמישהו – אני מוכן שמישהו ייקח את החוק הזה - - -

<היו"ר אבישי ברוורמן:>
הבנתי מר לוי. 

<רונן לוי:>
אני אקבל אותו רטרואקטיבית אם הוא יעבור בכנסת. 
<היו"ר אבישי ברוורמן:>
מר לוי, הבנתי. בוא נעשה את זה פרה-פרה. את החוק נבדוק. נראה מה הוא - - -
<רונן לוי:>
אני מוכן להמתין עד שיעבור החוק אם מישהו יגיד לי שהוא לוקח את זה. הוא לא יעבור, אני גם אוותר על הכסף. 
<היו"ר אבישי ברוורמן:>
בסדר, אני הבנתי. 

<רונן לוי:>
אבל אני רוצה שמישהו יוביל את זה. 
<היו"ר אבישי ברוורמן:>
אני לא יכול לענות לך כרגע, אלא אם כן אני אקבל את זה בצורה כתובה. אני אבדוק את הדברים, ואז אני אתייחס. זה יהיה לא אחראי. כי אני אמרתי לך, כשאני אומר משהו, אני מתכוון ואני אסיים. 
<רונן לוי:>
בסדר גמור. 

<היו"ר אבישי ברוורמן:>
מר רזניק. 

<עמית מרזאי:>
אני עמית מרזאי. אני רוצה להוסיף לעניין הקרן – היה אתמול דיון סוער, וזה נאמר. אבל זה לא נאמר כאן, וחשוב לי שזה יאמר. הקרן מציעה תנאים, יש לה כללים, ואלו התנאים והכללים שקיימים. 
<רונן לוי:>
אתה לא מבטיח לי שאני עומד בכללים. 
<היו"ר אבישי ברוורמן:>
רונן. אני מבקש ממך, מר לוי. מר לוי. בסוף תהיה כוכב תקשורת בצורה הזאת. זה רק יפגע לך בעסקים. 

<לאה ורון:>
עמית, אתה ממשרד הכלכלה וגם מהאוצר?
<עמית מרזאי:>
מעכשיו כן. מה שאני רוצה לומר, נאמרו כל מיני דברים באוויר – כן חברה שנייה, שלוש חברות, לצקת פעילות. זה מה שנאמר אתמול. אני אומר שגם הדברים האלה צריכים לקבל את האישור. בסוף זה גם אשראי בנקאי שצריך לקבל את אישור הבנק. 
<היו"ר אבישי ברוורמן:>
ברור. 

<עמית מרזאי:>
כלומר, אנחנו אומרים פה הרבה דברים - - -

<היו"ר אבישי ברוורמן:>
ברור לי. אבל השאלה היא כזאת, האם אתה לוקח על עצמך, מר מרזאי, את הנושא הזה עכשיו בתור אדם, שזה דבר נקודתי, לשבת עם אנשים, לא לחשוב על האגו – לפעמים מישהו אומר מילה קשה, דברים כאלה. לבוא בפתיחות ובאהבה - - -
<עמית מרזאי:>
אני חושב שזה מה שהיה אתמול. 
<היו"ר אבישי ברוורמן:>
בסדר גמור. גמרנו. תשבו בלי תקשורת, תנסו למצוא פתרון. במה שאני יכול לעזור, אני אעזור גם כן. אני בטוח - - -

<רונן לוי:>
כבוד היושב-ראש, אין להם פתרון. הם אומרים. אנחנו סתם. עוד פעם, אנחנו באנו מכפר-סבא. לקח לנו שעתיים להגיע אתמול, שעתיים היום. אתמול כל היום לא עבדנו. אפשר לסכם את הדיון שאין עזרה, שהם הציעו את הדרך הרגילה. אם יש מישהו – ואני קורא – במדינת ישראל שיכול להבין, שיכול לעזור, שחושב שצריך לעשות – עוד פעם, אלו הרבה חברות שיהיו בהן מפוטרים בגלל שהכסף הזה כלוא, שאי-אפשר לשחרר אותו בגלל הבירוקרטיה. 
<היו"ר אבישי ברוורמן:>
הבנתי מה שאמרת. לגבי הנושא הזה, תעביר לי את זה בכתב. אני מיד אבדוק את זה. אני לא יכול לענות לך על הנושא הזה. 
<רונן לוי:>
בסדר גמור. מקובל עלי. 

<היו"ר אבישי ברוורמן:>
עכשיו השאלה היחידה היא אם אתה חושב שאתה לא יכול לעזור, אז תלך. אז תגיד. 

<רונן לוי:>
הוא אמר. 

<דורון ינאי:>
לא, הוא אמר. מה שהוא יכול לעזור הוא כבר אמר. אבל זה לא מתאים. 
<היו"ר אבישי ברוורמן:>
אין לך שום פתרון אחר? 

<עמית מרזאי:>
אני הצעתי את - - -

<היו"ר אבישי ברוורמן:>
אני שמעתי כבר את הסיפור. אני לא רוצה את השיחות - - -

<רונן לוי:>
הדרך הקונבנציונלית – הוא לא יעזור. 

<היו"ר אבישי ברוורמן:>
רונן, מספיק כבר.  

<רונן לוי:>
טוב. 

<היו"ר אבישי ברוורמן:>
את ההצעה שהייתה – הצעתם להם לפצל את החברות כדי שיעמדו בקריטריונים ויקבלו 80% ערבות. זאת ההצעה שנתתם. הם דחו אותה מהסיבות שלהם. השאלה אם ישנו עוד פתרון נוסף שאתה יכול לחשוב עליו להקל במשהו. 
<עמית מרזאי:>
אני לא יכול לומר כרגע, ולא במסגרת הקרן. מה שהצענו היה במסגרת הקרן. שוב, אנחנו לא הצענו לפצל שום דבר. היה איזשהו שיח, אבל הם שללו את ההצעה. בפורום הזה, בנקודת הזמן הזאת, אני לא יודע להציע הצעה אחרת. 

<היו"ר אבישי ברוורמן:>
אוקיי. רבותי, אין לי מה להוסיף על מה שנאמר כאן. קודם כל, אני מאחל לכם חנוכה שמח. מה שאני מבקש בכל זאת, תודיעו לנו מתי תהיה לכם פגישה עם החשבת ומה היו תוצאות הפגישה. אתה בטח תשב שם בישיבה, והישיבה תהיה ללא מוצא. 
<לאה ורון:>
תודיעו בבקשה לוועדה. 
<היו"ר אבישי ברוורמן:>
לוועדה, ואנחנו נמשיך לעקוב. המטרה שלנו, למרות כל מה שנאמר כאן, למצוא פתרון כדי שהחברה תתפקד. אם יש צורך במימון ביניים מסוים, שיימצא לזה פתרון. אני מודה לכם. 
<יובל ארד:>
אם אפשר, רק שאלה קטנה. עורך דין יובל ארד, שותפה של עורכת הדין ליזה חדש, מייצג את עובדי "אופיס דיפו". שאלה קטנה לאנשי האוצר, אם אפשר. הרי לכל קרן אמנם יש את הכללים ואת התקנון שלה, אבל ידוע לי שלקרנות האלה יש גם ועדות חריגים. אני מניח שהמצב הנקודתי הפעם מצדיק פה להיכנס לוועדת החריגים באישור שר האוצר. אפשר גם להגיע לפתרונות שהם חורגים מתקרת הקרן. השאלה אם הדבר הזה נבחן או שהוא פשוט נשלל על הסף. 
<היו"ר אבישי ברוורמן:>
אני מודה לך על השאלה. מר מרזאי. 
<עמית מרזאי:>
אני ניסיתי להעביר את המסר הזה קודם. אני אומר את זה שוב. יש ועדת חריגים לקרן, ויש חברות שחורגות מהכללים היבשים של הקרן. לפעמים מאשרים ולפעמים לא. זה מה שרציתי לומר גם כאן. אם יבנו איזשהו מבנה שיכול להתאים לכללים של הקרן, זה יצטרך לעבור את ועדת החריגים. 
<היו"ר אבישי ברוורמן:>
תקשיב מה שאני אומר לך עכשיו, אני לא יכול לסבול יותר את הבירוקרטיה הישראלית. תאמין לי, אני הייתי נשיא אוניברסיטה. אתה יודע שבאו אלי בהתחלה – באתי ב-1990. היו 5,000 סטודנטים. גירעונות עתק, ואני ביקשתי איזו עזרה. לא נתנו לי בהתחלה כלום. אם לא היו באים כמה אנשים מבחוץ – ובהתחלה התחלתי לסחוב עלי. היו אומרים לי תעשה את זה ואת זה. שואלים אותך עכשיו פה שאלה. יש פתרון פה. אני מבקש ממך, אם הייתי מנכ"ל של חברה גדולה והייתי שוכר אותך בתור סמנכ"ל, והייתי אומר לך תמצא פתרון, היית עושה את זה. פה תמיד ישנה סיבה. יש את התהליך והוועדה. אז נניח ש-800 האנשים האלה ילכו הביתה. נניח שזה נכון, שהם הולכים הביתה. ונניח שבשונה ממר זילברשטיין, הם לא ימצאו עבודה. אז בשביל 800 המשפחות האלה, בוא תשב עכשיו ותחשוב במהירות, כאילו החיים שלך – אבא שלך יכולים עכשיו לפטר אותו, והוא ימצא את עצמו ללא עבודה, מה שקרה אצלי במשפחה במקומות אחרים. ותחשוב עכשיו איך אתה לוקח ומכנס תוך יום – איך אתה עושה ועדת חריגים, ואת אותם אנשים עסוקים, מכנס אותם. אולי יש לזה פתרון. זו הבקשה שלי. לא להגיד לי מה קרה. מי עומד בראשות ועדת החריגים הזאת?
<לאה ורון:>
מי עומד בראשות ועדת החריגים?
<עמית מרזאי:>
חברים בה נציג ציבור, סוכנות עסקים קטנים ובינוניים ונציג של החשב בכללי. 
<היו"ר אבישי ברוורמן:>
נו, אז אי-אפשר לקרוא להם היום?
<לאה ורון:>
אבל מי עומד בראשותה?
<היו"ר אבישי ברוורמן:>
מי בראשותה?

<עמית מרזאי:>
זה שנתנו כותרות – ועדת חריגים, זה משהו שיכול להתכנס ברגע. זה בכלל לא עניין של זמן. 

<היו"ר אבישי ברוורמן:>
אז מה הבעיה?

<עמית מרזאי:>
אין בעיה. אני פשוט - - -
<רונן לוי:>
למה לא התכנסנו אתמול? 
<יאיר זילברשטיין:>
צריך לפנות - - -

<יונתן רזניק:>
- - -

<היו"ר אבישי ברוורמן:>
חבר'ה, מה שאני רואה ממכם – אני רואה קיר. החיים זה שפת גוף . אני רואה אותך, אני רואה את שפת הגוף – באנו לישיבה עם ברוורמן בשמונה בבוקר. לא יהיה שום פתרון. רשמנו, הלכנו. כי בסופו של דבר זה רק כנסת ישראל. רבותי, אני מבקש שתיקחו את ההערה שלי לא מהכנסת, מהלב שלכם. אם יש ועדת חריגים, שהם שלושה פקידים שאפשר לכנס, ואם יש אדם יצירתי שאומר בוא נפתור את הבעיה באיזושהי צורה – יכול להיות שהכול יסתדר. אבל יכול להיות שילכו 800 אנשים לרחוב. וזה יהיה על הראש שלכם. תודה רבה.
<הישיבה ננעלה בשעה 08:40.>
